Diari Oficial de la Generalitat Valenciana


Sumari del DOGV 347, del 28-02-1986 (1986/805806)

CONVOCATÒRIA de 5 de febrer, de la Presidència de la Generalitat Valenciana , per a la concessió de 12 beques per a la realització de pràctiques professionals de Radiodifusió Sonora.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   347

Data del DOGV
:   28-02-1986

Secció del DOGV
:   ALTRES DISPOSICIONS

Número del document
:   1986/805806


Data del document
:   05-02-1986

Organisme emissor
:   Presidència de la Generalitat

Tipus de document
:   Convocatòria

Convocatòria de 5 de febrer de 1986, de la Presidència de la Generalitat Valenciana, per a la concessió de 12 beques per a la realització de pràctiques professionals de Radiodifusió sonora.  
La Presidència de la Generalitat, a proposta de la DireccióGeneral de Mitjans de Comunicació Social, segons el marc de cooperació establert pel conveni subscrit entre l'Ens RTVE i el Consell de la Generalitat Valenciana, de 25 de novembre de 1983, i amb l'objecte d'impulsar l'especialització dels professionals de la informació en els mitjans de radiodifusió, ha decidit convocar la concessió de dotze beques per a la realització de pràctiques d'idèntic nombre de professionals que hi ha en els estudis i instal·lacions de RCE a la Comunitat Valenciana.   
En atenció d'aquestes consideracions, es fa pública aquesta convocatòria d'acord amb les següents   
BASES  
I. Objecte.   
Les beques tenen per objecte la formació complementària i l'especialització en tècniques de radiodifusió sonora mitjançant la realització de pràctiques en els estudis i centres de Radiocadena Espanyola a la Comunitat Valenciana.   
II. Requisits dels sol·licitants.   
Optaran a aquestes beques els periodistes i els especialistes de control i so i tècnics de radiodiusió interessatsa promocionar-se en la pràctica de la formació professional, objecte d'aquesta convocatòria.   
III. Mèrits preferents  
Hom considera mèrits preferents:   
a) Posseir la llicenciatura en Ciències de la Informacióper als periodistes que opten a les beques de radiofonista.   
Posseir el títol d'Enginyeria Tècnica de Telecomunicacions o Electrònica o bé haver acabat els estudis de Formació Professional de 2n grau, branques d'Imatge i So o Electrònica, per a aquells que opten a les beques d'especialistes de control i so.   
b ) El coneixement idoni de les dues llengües oficials de la Comunitat Valenciana.   
c) Estar acreditat per alguna de les Organitzacions Professionals de l'àrea laboral corresponent.   
d) Ser menor de trenta anys.   
Els mèrits que s'hi adduesquen hauran d'acreditar-se amb la suficient documentació.   
IV. Nombre de beques i dotació.   
Les beques es convoquen en nombre de dotze i estan dotades amb 74.000 pessetes brutes mensuals, incloent-hi també una assegurança d'assistència mèdica per a becaris.   
V. Classes de beques.   
Les beques es distribueixen en dos grups:   
a) Nou d'elles es concediran a periodistes per a la realització de pràctiques de radiofonista en el sentit més polivalent del terme, és a dir, amb capacitat per a exercir indistintament les activitats de redacció, locució, comentaristes i edició o emissió.   
b) Tres d'elles es concediran a especialistes de control i so i tècnics de radiodifusió, per a la realització de pràctiques de formació en l'àrea de producció, transmissió i manteniment d'equips, així com per a les funcions pròpies d'especialistes de so i control.   
VI. Durada i destinació de becaris.   
El període de fruïment de les beques serà de 5 mesos consecutius durant el present any 1986. Per resolució del Subsecretari de Govern, quinze dies abans de l'acabament del fruïment de les beques, hom podrà procedir a la prorroga del període citat fins al 31 de desembre del mateix any, amb informe favorable previ de la Direcció de Ràdio Cadena Espanyola a la Comunitat Valenciana. Les vacants que es produesquen per aquest motiu es cobriran automàticament a partir del 30 de juny, segons l'ordre establert en la borsa de reserva que resulte de la selecció.   
VII. Formalització de les sol·licituds.   
Els impressos de sol·licituds estaran a disposició dels interessats en la Secretaria General Administrativa (Registre General), de la Presidència de la Generalitat.   
Els candidats hauran de presentar en el Registre General de la Presidència, o remetre per qualssevol de les formes previstes en l'article 6, de la Llei de Procediment Administratiu, l'esmentat imprés de sol·licitud complimentat, juntament amb la següent documentació:   
a) Currículum vitae, del qual formarà part les dades personals, data de naixement, domicili, telèfon i una fotografia tamany carnet.   
b) Expedient acadèmic.   
c) Qualssevol altres documents que acrediten la possessió d'altres titols o mèrits docents, investigadors o professionals que hom vulga al·legar-hi.   
d) Declaració de la disposició i disponibilitat per a residir a les mateixes localitats o pròximes a les que tenen situats els centres de RCE a la Comunitat Valenciana, indicant-hi en tot cas la preferència d?aquestes últimes (Castelló, València, Utiel i Crevillent).   
VIII. Termini de sol·licitud.   
El termini de sol·licitud serà de 20 dies naturals a partir del dia següent al de la publicació d'aquesta Convocatòria en el Diari Oficial de la Generalitat Valenciana.   
IX. Procés de selecció i concessió de beques.   
Les beques s'adjudicaran per un Jurat del qual formaran part les següents persones:   
-La Directora General de Mitjants de Comunicació Social .   
-El Director Regional de RCE a la Comunitat Valenciana.   
-El Secretari General Administratiu de la Presidència de la Generalitat, o persona en qui delegue, que serà alhora el Secretari del Jurat.   
Els membres del Jurat podran estar assessorats pel personal tècnic o professional que consideren necessari i que podrà assistir a la selecció amb veu però sense vot.   
El jurat es reunirà dins dels 10 dies següents a l'acabament del termini de presentació de candidatures i podrà convocar a tots aquells candidats que considere adient per tal de comprovar, mitjançant entrevista, aquells extrems dels mèrits adduïts que valoren d'interés.   
El jurat podrà declarar deserta, total o parcialment, l'adjudicació de les beques convocades, reservant-se la facultat d'interpretar el contingut de les presents bases als efectes d'adjudicació de les beques.   
X. Drets i obligacions dels becaris  
Aquestes beques són incompatibles amb qualsevol altra beca o ajuda atorgada per la Generalitat Valenciana o l'Ens Públic RTVE.   
Tindran preferència aquells candidat s que no fruesquen una activitat laboral regular remunerada. La infracció d'aquesta regla autoritzaràla Presidència de la Generalitat de cancel·lar el fruïment de la beca.   
La condició de becari no genera relació laboral alguna ni amb la Generalitat ni amb RCE (RTVE).   
La Direcció Regional de RCE a la Comunitat Valenciana, d'acord amb la Direcció General de Mitjans de Comunicació Social, determinarà la destinació, ordenarà les activitats i establirà la dedicació dels becaris segons els criteris d'organització dels serveis i mitjans propis.   
Havent finalitzat el període de vigència de la concessió de la beca, i amb informe previ d'assistència, aprofitament i aptitud per part de la Direcció Regional de RCE a la Comunitat Valenciana, hom estendrà el certificat corresponent.   
La Presidència de la Generalitat resoldrà les incidències que es produesquen durant el període de fruïment de les beques i podrà deixar aquestes sense efecte en cas que es produís incompliment de les obligacions per part dels becaris.   
València, a 5 de febrer de 1986.-El Subsecretari de Govern: Ferran J. Puente i Roig.